Anmeldelse: DJI Osmo Action 5 Pro

DJI Osmo Action 5 Pro er et actionkamera, der gør indtryk lige fra første sekund. Det føles solidt og robust, har 47 gigabyte indbygget hukommelse, en batterilevetid som de fleste andre actionkameraer kun kan drømme om – og en ganske rimelig pris. Det gør den til en oplagt følgesvend for både eventyrere og hverdagsbrugere.

Men der er naturligvis stadig områder, der kan forbedres. Her er vores anmeldelse af DJI Osmo Action 5 Pro, baseret på en måneds tid i selskab med krabaten.

Lad mig starte med en indrømmelse. I modsætning til dronerne fra DJI, som jeg er meget begejstrede for, havde jeg et noget lunkent indtryk af deres actionkameraer, da Action 5 Pro kom med posten. Det skyldes mine oplevelser med det fire år gamle DJI Action 2 kamera, som jeg har benyttet, når jeg eksempelvis har testet elbiler. Kameraet led af en skavank, der gjorde det utåleligt: Det udviklede en ekstrem varme, der i sidste ende gjorde, at kameraet lukkede ned. Mange gange har jeg bandet over Action 2, når mistede optagelser på grund af den lille “feature”.

Det er gud ske lov ikke et problem på Osmo Action 5 Pro. Det kværner derudaf, uden at udvikle bekymrende meget varme på noget tidpunkt. DJI har tydeligvis arbejdet med varmehåndteringen i kameraet.

Batterilevetid

Det leder mig naturligt over til det, der imponerer mig mest ved denne udgave; batterilevetiden. Kameraet kan optage 4K-video med 60 fps i mere end to timer på en opladning. Sætter man opløsninen eller fps ned til 30 eller lavere er batteritiden endnu længere. Op mod tre timer, hvis du “nøjes” med 1080p. Det er imponerende og overgår alt, hvad jeg hidtil har prøvet af actionkameraer.

Samtidig er det forholdsvis hurtigt at lade batteriet op igen. På mindre end en time kan batteriet oplades næsten fuldt op, hvilket betyder, at man hurtigt kan komme i gang igen efter en kort opladningspause. Har man ekstra batteri, kan man faktisk lade det ene batteri hurtigere, end man kan nå at bruge det andet. Hvis man altså har en stikkontakt i nærheden.

Magnetisk montyeringssystem

Designet er, som vi kender det fra DJI, gennemført ned til mindste detalje. Skærmen ser ud til at have fået et løft og leverer imponerende klarhed, selv under skarpt sollys – et klart plus, når man står ude i naturen og hurtigt skal justere indstillinger.

Brugerfladen er enkel og let at navigere rundt i, hvilket gør det til en leg at skifte mellem de forskellige optagetilstande. Her behøver man ikke stå og fedte med indstillingerne i lang tid; alt er let tilgængeligt og responsivt.

Osmo Action 5 Pro benytter DJI’s magnetiske monteringssystem, som har været i brug siden Action 2. I den mindste pakke medfølger der en enkelt adapter til montering, mens den udvidede Adventure Combo-pakke også indeholder en Quick-Release Adapter Mount. Altså ud over to ekstra batterier, en opladerkasse til tre batterier og en 1,5 m teleskopstang. Merprisen er 800 kroner og specielt de ekstra batterier og opladeren gør det værd at overveje.

Billedkvalitet

Osmo Action 5 Pro er bestykket med en 1/1,3 sensor. Det er samme sensorstørrelse som i forgængeren, men til gengæld er pixel-tætheden næsten blevet firedoblet. Med 4K-opløsning og op til 120 fps får man skarpe og detaljerede optagelser, som fanger nuancerne i både lys og skygge. Selv i dårlige lysforhold.

Standard-farveprofilen kan godt nok virke overmættet og unaturlig i min optik. Men det kan undgås, ved at optage i D-Log og efterbehandle optagelserne. Gør man det, kan man klemme virkelig imponerende optagelser ud af kameraet.

Det er også muligt at skabe slow-motion-optagelser, der er både silkebløde og utroligt skarpe – i hvert fald hvis man holder sig fra de højeste indstillinger. DJI hævder, at man kan optage 960 fps super-slowmotion, men det opnås ved at optage ved 240 fps og derefter anvende AI til at interpolere de mellemliggende billeder. Resultatet er langt fra optimalt. Sæt opløsningen ned, så får du bedre resultater.

Nu med tryksensor

HyperSmooth-stabiliseringsteknologien er desuden en af de mest avancerede løsninger, der findes på et actionkamera i dag. Stabiliseringsteknologien gør det muligt at optage jævne og flydende videooptagelser, selv når kameraet udsættes for kraftige bevægelser, hvilket er en stor fordel for actionentusiaster.

Af andre små lækre funktioner, som gør Osmo Action 5 Pro til et godt valg, er en ny tryksensor, der kan oplyse om dybden, hvis du dykker. Eller om højden, hvis du klatrer. Her skal det nævnes, at kameraet har forbedret vandtæthed, som tillader optagelse ned til 20 meter under vand uden behov for yderligere beskyttelse. Jeg er også svært begejstret for de indbyggede 47 gigabyte lagerplads, der kan rumme omkring en times 4K-optagelser.

iNPUT mener …

DJI Osmo Action 5 Pro er et kamera, der har gjort et væsentlig indtryk på mig. Ikke alene har det fjernet min modvilje mod DJI’s actionkameraer, det er ganske enkelt det bedste actionkamera, jeg har brugt. Og nej, jeg har ikke haft fingrene i det seneste GoPro-kamera, så jeg har desværre ikke kunnet sammenligne.

Bruges de rigtige indstillinger, kan Osmo Action 5 Pro virkelig levere fantastiske billeder. Specielt imponerer ydelsen i dårlig belysning. Men når alt kommer til alt, er det batterilevetiden, der virkelig slår benene væk under mig.